Príprava mrkvovo-jablkového šalátu
Cieľ aktivity: 
Aktivite predchádzalo niekoľko aktivít. Najdôležitejšia bola prezentácia o tom, odkiaľ jedlo pochádza, v ktorej sa žiaci oboznamovali postupne so všetkými druhmi potravín a ich pôvodom podľa potravinovej pyramídy.  U žiakov s autizmom s mentálnym postihnutím, ale aj bez neho, je potrebné rozvíjať okrem vedomostí aj zručnosti samostatnosti. Cieľom tejto aktivity bolo, aby sa žiaci oboznámili s postupom prípravy mrkvovo-jablkového šalátu a zlepšili tak svoje manuálne zručnosti, dôležitý pre praktický život. 

Vyučovací predmet:
Aktivitu je možné realizovať v 1. a 2. ročníku v rámci dvoch predmetov:
Pracovné vyučovanie:
Téma: Práce v domácnosti a rozvíjanie komunikačných schopností a sociálnych zručností. 
            Samoobslužné činnosti 
Rozvíjanie komunikačných schopností a sociálnych zručností:
Téma: Komentovanie vlastnej činnosti
            Domáce zručnosti

Pomôcky: 
Suroviny: mrkva, jablko
Kuchynské náradie: nôž, misa, strúhadlo, škrabka, taniere, lyžičky

Príprava: 
Žiaci si pred samotnou aktivitou zopakovali význam ovocia a zeleniny pre človeka, oboznámili sa s jednotlivým kuchynským náradím potrebným na prípravu šalátu a postupom pri jej príprave. Okrem toho boli poučení o BOZP.

Postup:
V úvode aktivity boli žiaci upozornení na to, že zeleninu a ovocie pred konzumáciou umývame, a tak žiaci umyli jablká i mrkvu. Učiteľka žiakom ukázala a pomenovala kuchynské náradie, ktoré je potrebné na očistenie ovocia a zeleniny a na samotnú prípravu šalátu a následne ich poučila o BOZP pri práci s jednotlivými kuchynskými náradiami.  S pomocou učiteľky a asistentky žiaci ošúpali so škrabkou jablká aj mrkvu. Očistené potraviny žiaci postrúhali na jemnom strúhadle. Zručnejší žiaci pracovali samostatne, len s malým slovným usmernením, menej  zruční s pomocou pedagóga a asistenta. Nastrúhanú mrkvu a jablká žiaci v mise premiešali a naservírovali do misiek. Po zjedení každý žiak za sebou umyl misku a spoločne poumývali kuchynské náradie, ktoré použili pri príprave šalátu. 

Zhrnutie: 
Žiaci sa prostredníctvom tejto aktivity dozvedeli o dôležitosti konzumácie ovocia a zeleniny, zistili, že aj jedlá pripravené z ovocia a zeleniny môžu byť sladké a chutné. Oboznámili sa s kuchynským náradím, postupom prípravy a s pomocou učiteľky a asistentky šalát pripravili. 

Príloha: 

